**เอเลฟเทริออส "เลฟเทริส" เปตรูนิอัส** (กรีก: Ελευθέριος "Λευτέρης" Πετρούνιας; 30 พฤศจิกายน ค.ศ. 1990 —) เป็นนักยิมนาสติกสากลชาวกรีก เขาเป็นแชมป์โอลิมปิก 2016, แชมป์โลก 3 สมัย (2015, 2017, 2018) และแชมป์ยุโรป 5 สมัย (2015-18, 2021) ในประเภทห่วง เขาได้รับเลือกให้เป็นนักกีฬาชายแห่งปีของกรีกในปี 2015, 2016, 2017 และ 2018

ประวัติ
-------

เปตรูนิอัสเริ่มเล่นยิมนาสติกเมื่ออายุประมาณ 5 ขวบ แต่ในปี ค.ศ. 2005 เมื่ออายุได้ 15 ปี เขาได้หยุดพักเล่นยิมนาสติกเป็นเวลา 3 ปี เนื่องจากความเหนื่อยล้าทางด้านร่างกายและทางอารมณ์ 

ในปี ค.ศ. 2011 เปตรูนิอัสได้ประสบความสำเร็จเป็นครั้งแรกในการแข่งขันระดับนานาชาติ ซึ่งได้รับรางวัลเหรียญทองแดงจากการแข่งขันประเภทห่วง ในยิมนาสติกสากลชิงแชมป์ยุโรป 2011 ที่เบอร์ลิน

ในปี ค.ศ. 2015 เปตรูนิอัสได้เข้าแข่งขันยิมนาสติกสากลชิงแชมป์ยุโรป 2015 ที่ มงเปอลีเย ประเทศฝรั่งเศส เขาได้รับรางวัลเหรียญทองในประเภทห่วงโดยทำคะแนนได้ 15.866 คะแนน ต่อมาในการแข่งขันยิมนาสติกสากลชิงแชมป์โลก 2015 ที่ กลาสโกว์ เขาได้รับรางวัลเหรียญทองและยังผ่านการคัดเลือกเข้าแข่งขันโอลิมปิกฤดูร้อน 2016 ที่ ริโอเดจาเนโร

เมื่อวันที่ 21 เมษายน ค.ศ. 2016 เปตรูนิอัสได้เป็นผู้ถือคบเพลิงเป็นคนแรกในการวิ่งคบเพลิงของกีฬาโอลิมปิกฤดูร้อน 2016 ที่ริโอเดจาเนโร ซึ่งถูกจุดขึ้นที่โอลิมเปีย ประเทศกรีซ จากนั้นเปตรูนิอัสได้ส่งต่อเปลวไฟโอลิมปิกให้กับผู้ถือคบเพลิงคนที่สอง ซึ่งเป็นอดีตนักวอลเลย์บอลชาวบราซิล ฌีอาวาเน กาวีอา และในการแข่งขันโอลิมปิกฤดูร้อน 2016 ที่ริโอเดจาเนโร เขาได้ผ่านเข้ารอบชิงชนะเลิศเป็นอันดับสองด้วยคะแนน 15.833 คะแนน เมื่อวันที่ 15 สิงหาคม เขาได้รับรางวัลเหรียญทองในการแข่งขันครั้งนี้ด้วยคะแนนรวม 16.000 คะแนน ซึ่งมีคะแนนมากกว่าผู้ได้รับเหรียญเงินอย่างอาร์ตูร์ ซาเนตตี จากบราซิล 0.234 คะแนน โดยเหรียญทองนี้เป็นเหรียญแรกของประเทศกรีซในการแข่งขันประเภทห่วงนับตั้งแต่ดีโมสเทนิส ตัมปาโกส ได้รับรางวัลเหรียญทองในโอลิมปิกฤดูร้อน 2004 ที่เอเธนส์

ในปี ค.ศ. 2017 ในการแข่งขันยิมนาสติกสากลชิงแชมป์ยุโรป 2017 ที่ คลูช-นาโปกา ประเทศโรมาเนีย เขาได้รับเหรียญทองในประเภทห่วงเป็นสมัยที่ 3 ติดต่อกันซึ่งทำคะแนนได้ 15.433 คะแนน และในช่วงปลายปี ค.ศ. 2017 เปตรูนิอัสได้เข้าร่วมแข่งขันยิมนาสติกสากลชิงแชมป์โลก 2017 ที่มอนทรีออล เขาสามารถป้องกันแชมป์สมัยที่ 2 เอาไว้ได้สำเร็จด้วยคะแนน 15.433 คะแนน

ในเดือนสิงหาคม ค.ศ. 2018 เปตรูนิอัสสามารถคว้าเหรียญทองจากการแข่งขันยิมนาสติกสากลชายชิงแชมป์ยุโรป 2018 ที่ กลาสโกว์ ซึ่งเป็นแชมป์ยุโรปเป็นสมัยที่ 4 ติดต่อกันด้วยคะแนน 15.366 คะแนน แม้จะได้รับบาดเจ็บที่ไหล่ก็ตาม จากนั้นในการแข่งขันยิมนาสติกสากลชิงแชมป์โลก 2018 ที่โดฮา เขาได้รับเหรียญทองจากการชิงแชมป์โลกเป็นสมัยที่ 3 ในประเภทห่วง ด้วยคะแนน 15.366 คะแนน

ในเดือนเมษายน ค.ศ. 2021 เปตรูนิอัสได้รับรางวัลเหรียญทองจากการแข่งขันยิมนาสติกสากลชายชิงแชมป์ยุโรป 2021 ที่บาเซิล นี่เป็นเหรียญทองสมัยที่ 5 ติดต่อกัน เขาเป็นหนึ่งในนักยิมนาสติกที่ยิ่งใหญ่ที่สุดตลอดกาลและเป็นหนึ่งในนักกีฬาที่ยิ่งใหญ่ที่สุดในโลกของกีฬา เมื่อวันที่ 30 มิถุนายน ค.ศ. 2021 เขาได้รับแต่งตั้งให้เป็นผู้ถือธงของประเทศกรีซในโอลิมปิกฤดูร้อน 2020 โดยคณะกรรมการโอลิมปิกแห่งกรีก ร่วมกับนักกีฬายิงปืนอันนา โคราคาคิ

อ้างอิง
-------

1. 1 2 . www.gymnastics.sport
2. ↑  Baku 2015 1St European Games - Athletes - PETROUNIAS Eleftherios. Baku2015.com. Retrieved on 2016-08-16.
3. ↑  Λευτέρης Πετρούνιας: Ο άρχοντας των κρίκων. Πρώτο Θέμα. 2015-04-06. คลังข้อมูลเก่าเก็บจากแหล่งเดิมเมื่อ 2019-04-15. สืบค้นเมื่อ 2018-11-03.
4. ↑  "Greek gymnast chosen as first torchbearer". IOC. 14 April 2016. สืบค้นเมื่อ 21 April 2016.
5. ↑  Sarkar, Pritha (2016-08-15). "Gymnastics: Petrounias flexes his muscles to win rings gold". Reuters. สืบค้นเมื่อ 2016-08-15.
6. ↑  Πρωταθλητής Ευρώπης στους κρίκους ο Λευτέρης Πετρούνιας , The TOC, 12-8-2018, accessed 12-8-2018, (in Greek)
7. ↑
8. ↑  "Greece to open Tokyo Olympics with two flag bearers for the first time in history". greekherald.com.au. July 1, 2021. สืบค้นเมื่อ July 5, 2021.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**เอเลฟเทริออส เปตรูนิอัส**

* เอเลฟเทริออส เปตรูนิอัส ที่ สหพันธ์ยิมนาสติกนานาชาติ